แนะเลี่ยงลงทุนสั้น"หุ้นเก็งกำไร"มีสิทธิร่วงต่อ
กูรูตลาดทุนชี้ไม่มีใครทุบหุ้นร่วง 50 จุด ระบุเหตุจากนักลงทุนกังวลปัญหาไซปรัส แนะเลี่ยงลงทุนระยะสั้น คาดสัปดาห์นี้ดัชนีมีโอกาสฟื้นแต่หุ้นเก็งกำไรพร้อมดิ่งต่อ
24 มี.ค. 2556

กูรูตลาดทุนชี้ไม่มีใครทุบหุ้นร่วง 50 จุด ระบุเหตุจากนักลงทุนกังวลปัญหาไซปรัส แนะเลี่ยงลงทุนระยะสั้น คาดสัปดาห์นี้ดัชนีมีโอกาสฟื้นแต่หุ้นเก็งกำไรพร้อมดิ่งต่อ
นายไพบูลย์ นลินทรางกูร ประธานกรรมการ สภาธุรกิจตลาดทุนไทย เปิดเผยว่า กรณีที่สุดสัปดาห์ที่แล้วหุ้นไทยตก 50 จุด หรือ 3.3 % เป็นเรื่องที่นักลงทุนขายทำกำไรมากกว่าหลังดัชนีปรับขึ้นต่อเนื่องตั้งแต่ปีก่อน โดยมีเรื่องความกังวลเรื่องการชำระหนี้ของไซปรัสเป็นตัวกระตุ้นให้ขายทำกำไรออกไป และไม่น่าจะเกี่ยวข้องกับประเด็นทางการเมืองว่ามีใครมาทุบหุ้น 
อย่างไรก็ตาม ตลอด 2 เดือนที่ผ่านมา หน่วยงานตลาดทุนหลายแห่ง ตั้งแต่ตลาดหลักทรัพย์แห่งประเทศไทย (ตลท.) สำนักงานกำกับหลักทรัพย์และตลาดหลักทรัพย์ (ก.ล.ต.) สมาคมนักวิเคราะห์หลักทรัพย์ ได้มีการเตือนนักลงทุนเรื่องการเล่นหุ้นกลางและขนาดเล็กที่มีการเก็งกำไรมาโดยตลอด เนื่องจากหลายตัวราคามีการปรับตัวขึ้นสูงกว่ามูลค่าปัจจัยพื้นฐาน และปัจจุบันมีหุ้นที่นักวิเคราะห์ทำบทวิจัยเพียงกว่า 100 บริษัทเท่านั้น ทำให้ไม่มีข้อมูลสนับสนุนผู้ลงทุนที่ครบคลุมพอ ขณะที่นักลงทุนเองก็มีความสุขกับกำไรจากการลงทุนมาในระยาวโดยไม่คำนึงถึงความเสี่ยง 
สำหรับภาวะหุ้นในสัปดาห์นี้ คาดว่า ดัชนีหุ้นโดยรวมจะมีการฟื้นตัวได้เพราะมีการปรับฐานลงมาแล้ว โดยเฉพาะหุ้นที่มีปัจจัยพื้นฐานดี เพราะลดลงเพียง 2-3 % เท่านั้น เมื่อเทียบกับหุ้นขนาดกลางและขนาดเล็กที่ตัวไหนปรับขึ้นมาสูงมากก็มีแนวโน้มที่ราคาหุ้นจะปรับลงต่อเนื่อง
นายสมบัติ นราวุฒิชัย เลขาธิการ สมาคมนักวิเคราะห์หลักทรัพย์ กล่าวว่า ให้เหตุผลหุ้นไทยดิ่งจากกรณีเรื่องไซปรัสถึง 80 เปอร์เซ็นต์ เพราะจากที่รวบรวมข้อมูลตลาดหุ้นทั่วโลกก็ให้น้ำหนักและเหตุผลการปรับลงของดัชนีตัวเองจากสาเหตุไซปรัสไม่ว่าจะสหรัฐหรือญี่ปุ่น และมีตัวเลขโยกเงินบางส่วนจากตลาดหุ้นไปในสินทรัพย์ที่ปลอดภัยกว่าอย่างพันธบัตร 
“ไม่อยากให้มองกรณีไซปรัสเป็นเรื่องเล็กหรือเกิดขึ้นในประเทศเล็กๆ เท่านั้น เพราะมาตรการขึ้นค่าต๋งกับสถาบันการเงินในไซปรัส มีผลต่อความเชื่อมั่นสถาบันการเงินในยุโรปทั้งหมด เพราะจะเกิดความกังวลว่าอนาคตหากมีประเทศที่ประสบปัญหาเหมือนไซปรัส ประเทศอื่นจะโดนแช่แข็งในลักษณะเดียวกันหรือไม่ รวมทั้งเรื่องที่จะขับไซปรัสออกจากกลุ่มยูโรโซนด้วย”
ทั้งนี้ มองการเคลื่อนไหวดัชนีสัปดาห์นี้ ยังขึ้นอยู่กับกรณีกรอบเวลาที่ให้ไซปรัสชำระหนี้เพราะหากเกิดเจรจาต่อรองผ่อนปรนมาตรการกับกลุ่มยุโรปก็อาจทำให้หุ้นดีดขึ้น (รีบาวด์) ได้บ้าง แต่ถ้าการเจรจาต่อรองไม่ได้ผลดัชนีก็พร้อมจะปรับลงทุกเมื่อ 
ขณะเดียวกันตอนนี้ตลาดหุ้นไทยพร้อมที่จะตกใจและนักลงทุนเหมือนอยู่ในช่วงเหลียวหน้าแลหลังจะตัดสินใจขายทำกำไร เนื่องจากหุ้นขึ้นมาต่อเนื่องจนระดับอัตราราคาปิดต่อกำไรต่อหุ้น (พี/อี) ปีนี้สูงถึง 18.6 เท่า ซึ่งถือว่าสูงมาก ส่งผลให้หุ้นที่ขึ้นเป็นเปอร์เซ็นต์สูงก็พร้อมที่จะตกลงในเปอร์เซ็นต์สูงเช่นกัน ส่วนปัจจัยทางเทคนิคดัชนีมีโอกาสรีบาวด์ได้เล็กน้อยเท่านั้น ดังนั้นนักลงทุนควรระมัดระวังในการลงทุนระยะสั้นด้วย
อย่างไรก็ตาม จากทฤษฎีและตัวเลขทางสถิติระบุว่าหุ้นขนาดกลางและเล็กจะมีอัตราการเติบโตของบริษัทและมีอัตราผลตอบแทนจากการลงทุนในระยะยาวที่มากกว่าหุ้นที่มีขนาดใหญ่ แต่ขณะเดียวกันก็จะมีความเสี่ยงที่มากกว่าหุ้นขนาดใหญ่เช่นกัน อยากให้นักลงทุนเข้าใจความต้องการ รู้จักตัวเองในการลงทุน และคำนึงถึงความเสี่ยงที่จะเกิดขึ้นด้วย